1.9.2023
RO
Jurnalul Oficial al Uniunii Europene
C 312/213
(30)
Comisia a aprobat în 2022 toate documentele de programare ale politicii de coeziune prezentate de Portugalia.
Punerea în aplicare rapidă a programelor politicii de coeziune în complementaritate și în sinergie cu planul de redresare și reziliență, inclusiv cu capitolul privind REPowerEU, este esențială pentru realizarea tranziției verzi și a celei digitale, pentru sporirea rezilienței economice și sociale și pentru a obține o dezvoltare teritorială echilibrată în Portugalia.
(31)
În afară de provocările economice și sociale abordate în planul de redresare și reziliență și în programele aferente politicii de coeziune, Portugalia se confruntă cu o serie de provocări suplimentare legate de economia circulară, energie și de tranziția verde.
(32)
Portugalia se situează cu mult sub media Uniunii în ceea ce privește progresul către o economie circulară, în materie de productivitate a resurselor în industrie și în ceea ce privește indicatorii de gestionare a deșeurilor, cu diferențe regionale semnificative.
Rata medie de reciclare municipală este deosebit de scăzută (30,5 % în 2021, departe de obiectivul Uniunii de 50 % până în 2020) și variază în funcție de regiune.
Realizarea obiectivelor Uniunii pentru următorul deceniu, inclusiv atingerea obiectivului de reciclare a deșeurilor municipale în proporție de 55 % până în 2025, va necesita eforturi semnificative.
Sunt necesare îmbunătățiri pentru a spori prevenirea, reducerea la minimum, sortarea, reutilizarea și reciclarea deșeurilor, conform etapelor superioare ale ierarhiei deșeurilor, astfel încât o parte din deșeuri să nu mai ajungă la depozitele de deșeuri și în incineratoare, precum și pentru a moderniza instalațiile de reciclare și tratare a deșeurilor.
Printre exemplele de modalități de a realiza mai bine obiectivele respective se numără mărirea taxelor de depozitare și de incinerare a deșeurilor, introducerea unei taxe pe deșeurile reziduale și majorarea taxelor impuse municipalităților care nu îndeplinesc obiectivele de reciclare.
În plus, procesul ar putea fi accelerat prin extinderea colectării separate a deșeurilor și prin dezvoltarea în continuare a unor sisteme de plată în funcție de cantitatea de deșeuri generată (pay-as-you-throw ), a unor sisteme-depozit și a răspunderii extinse a producătorilor.
(33)
În pofida progreselor înregistrate, inclusiv în contextul crizei energetice, Portugalia rămâne dependentă într-o mare măsură de combustibilii fosili importați, petrolul și gazele reprezentând în 202145 % și, respectiv, 23 % din mixul său energetic.
În plus, dependența ridicată a Portugaliei de gaze pentru producția de energie electrică prezintă riscuri în ceea ce privește securitatea aprovizionării, în special având în vedere penuria de energie hidroelectrică cauzată de secetele mai frecvente.
Pentru a accelera eforturile de decarbonizare, ar putea fi adoptate în continuare o serie de măsuri care se bazează pe reformele și investițiile care fac parte din planul de redresare și reziliență al Portugaliei și duc mai departe aceste investiții și reforme.
Pentru a accelera utilizarea surselor regenerabile de energie, Portugalia ar putea continua progresele înregistrate anul trecut în ceea ce privește raționalizarea procesului său de autorizare, inclusiv prin consolidarea capacității administrației care se ocupă de acordarea autorizațiilor, prin creșterea digitalizării producției de energie din surse regenerabile și prin introducerea unor măsuri mai favorabile de amenajare a teritoriului pentru parcurile eoliene offshore, al căror potențial rămâne insuficient exploatat.
Ar fi, de asemenea, benefice alte acțiuni de promovare a autoconsumului, inclusiv a energiei solare produse pe acoperișuri, și a comunităților de energie din surse regenerabile.
În pofida creșterii lor, numărul comunităților de energie din surse regenerabile în Portugalia este încă scăzut și există posibilitatea de a facilita acordarea de licențe și de a crea scheme de stimulente pentru astfel de comunități.
(34)
Pe măsură ce sunt integrate mai multe surse regenerabile de energie, va fi esențial să se realizeze investiții suplimentare pentru extinderea capacității de stocare și a capacității de rețea astfel încât să se mențină echilibrul rețelei de energie electrică.
Portugalia ar putea beneficia de pe urma consolidării interconectivității rețelelor sale electrice, deoarece nivelul de interconectare cu Spania este în continuare scăzut în comparație cu obiectivele sale pentru 2030.
Starea rețelei de transport și distribuție ar putea fi îmbunătățită prin consolidarea rețelei interne, prin investiții suplimentare în stocarea energiei electrice și prin continuarea digitalizării rețelei.
Introducerea relativ scăzută a contoarelor inteligente împiedică dezvoltarea unui sistem descentralizat de producție a energiei din surse regenerabile.
Pentru a aborda gradul său ridicat de dependență de combustibilii fosili în clădiri și pentru a reduce consumul de energie, Portugalia trebuie să își accelereze eforturile privind eficiența energetică dincolo de obiec­ tivele prevăzute în planul său de redresare și reziliență și în programele aferente politicii de coeziune.
Măsurile suplimentare ar trebui să contribuie, de asemenea, la abordarea ponderii ridicate a populației portugheze care se confruntă cu sărăcia energetică.
Intensificarea eforturilor de stimulare a renovărilor aprofundate, inclusiv prin furnizarea de asistență tehnică solicitanților, ar putea accelera realizarea proiectelor de renovare.
În plus, Portugalia ar putea beneficia de introducerea unui cadru consolidat pentru schemele financiare menite să mobi­ lizeze investițiile private în scopul renovării eficiente din punct de vedere energetic.
Procedând astfel, Portugalia ar putea direcționa mai multe resurse bazate pe granturi către gospodăriile aflate în dificultate.
Consumul de gaze naturale al Portugaliei a scăzut cu 16 % în perioada august 2022-martie 2023, comparativ cu consumul mediu de gaze din aceeași perioadă din cei cinci ani anteriori, depășind astfel ținta de reducere cu 15 % a consumului prevăzută în Regulamentul (UE) 2022/1369 al Consiliului (18).
Portugalia ar putea depune în continuare eforturi pentru a reduce temporar cererea de gaze până la 31 martie 2024, în temeiul Regulamentului (UE) 2023/706 al Consiliului (19).
(18) Regulamentul (UE) 2022/1369 al Consiliului din 5 august 2022 privind măsuri coordonate de reducere a cererii de gaze (JO L 206, 8.8.2022, p. 1).
(19) Regulamentul (UE) 2023/706 al Consiliului din 30 martie 2023 de modificare a Regulamentului (UE) 2022/1369 în ceea ce privește prelungirea perioadei de reducere a cererii pentru măsurile de reducere a cererii de gaze și consolidarea raportării și a monitorizării punerii în aplicare a acestora (JO L 93, 31.3.2023, p. 1).